Ite chircas?

Ite chircas in custos montes solos
dae s’ierru mannu possididos?
Tottu sos buscos sun ischeletridos
e s’aera est senza cantu e senza olos.

Eppuru in mesu a gelos e a nies
tue, tristu poeta sugnadore,
chircas sa bonidade, s’isplendore
ch’innoghe hasa godidu atteras dies.

Atteros tempos, atteru eranu
chi t’indulchiat s’anima amorosa!
Ma in sa vida passat dogni cosa
che nue passizzera a su manzanu.

E cumprendes chi vanu est s’isperare
in cosas chi non torran in podere;
ma che cane chi perdidu hat su mere,
su ch’has perdidu sighis a chircare.